Die Pos | Crime | Rowers sluip in nag
Rowers sluip in nag
16 February 2018 l Ronél van Jaarsveld l Views: 65 l 29 days ago
Rowers het die afgelope week in drie gevalle snags by huise in Modimolle ingebreek terwyl die inwoners tuis was.
Een van die vermeende oortreders is reeds agter tralies.
'n Onbekende aantal aanvallers het op Donderdag 8 Februarie net ná 02:00 op 'n woonstel in die AS Salaam-woonbuurt in Modimolle toegeslaan. Twee egpare woon in die woonstel.
"Die klaer het wakker geword toe een van die vroue begin skree het. Hy en sy vrou het hulself in 'n kamer toegesluit en in die badkamer gaan wegkruip, maar die rowers het die deur afgebreek," het AO James Findlay, woordvoerder van die Modimolle-polisie, gesê. Hulle het die inwoners met 'n handwapen aangehou en kontant en selfone gebuit. Niemand is beseer nie.
Die volgende aand het gewapende rowers wéér op inwoners van 'n kamer op 'n erf naby Phagameng se ingang toegeslaan. Dit het tussen middernag en 02:00 gebeur. Die aanvallers het die deur oopgedwing en 'n onbekende bedrag geld gevat. Die vyf rowers, waarvan een gewapen was, het oor die muur gespring en die buurman se deur oopgebreek. Die eienaar van die huis is met die wapen oor die kop geslaan. "Die rowers het geld, klere en selfone geëis. Die slagoffer is ná die aanval hospitaal toe vir behandeling, maar is nie ernstig beseer nie," het Findlay gesê.
Die polisie het 'n 35-jarige man op Sondag 11 Februarie in Driefontein, Mpumalanga, vasgetrek. Hy word verbind met die rooftogte in Phagameng, het Findlay gesê.
'n Waarskuwing is die afgelope week op Modimolle versprei dat 'n vrou op Donderdag 8 Februarie deur 'n wit bussie van die lisensiekantore af agtervolg is. By die verkeerslig het 'n man glo uit die bussie gespring en in haar motor probeer klim. Die deure was gesluit en sy het weggery.
Dié voorval kon nie bevestig word nie. "Niemand het 'n klag by die polisie hieroor ingedien nie," het Findlay gesê. "Mense moet maar altyd versigtig wees en hul deure gesluit hou," het hy gesê.